b'\n_START_ARTICLE_\nFranc Dominik Kalin\n_START_SECTION_\n\xc5\xbdivljenje in delo\n_START_PARAGRAPH_\nFranc Domenik Kalin, tudi Kalyn, Kalynus, Calin se je rodil v dru\xc5\xbeini slovenskih kme\xc4\x8dkih star\xc5\xa1ev. Gimnazijo je v letih 1639\xe2\x88\x921644 obiskoval v Gorici, nato pa v letih 1644\xe2\x88\x921647 v Gradcu \xc5\xa1tudiral filozofijo. Po kon\xc4\x8danem \xc5\xa1tudiju je bil v letih 1648\xe2\x88\x921653 doma\xc4\x8di u\xc4\x8ditelj v dru\xc5\xbeinah grofov Herbersteinov in Dietrichsteinov. Na povabilo bavarskega volilnega kneza Ferdinanda Bavarskega (Ferdinand Bavarski, tudi Ferdinand Marija, bavarski volilni knez 1651-1679, sin kralja Maksimilijana I. Bavarskega) je od\xc5\xa1el v M\xc3\xbcnchen in bil tu kne\xc5\xbeji knji\xc5\xbeni\xc4\x8dar, dvorni tajnik in svetnik. Leta 1670 ga je cesar Leopold I. Habsbur\xc5\xa1ki poklical na Dunaj, ga povzdignil v plemi\xc5\xa1ki stan, mu podelil grofovski naslov (comes palatinus) s pridevkom\xc2\xa0\xc2\xbbMarienberg\xc2\xab\xc2\xa0ter ga imenoval za svojega uradnega zgodovinopisca. Umrl je v \xc4\x8dasu tur\xc5\xa1kega obleganja Dunaja, baje za kugo._NEWLINE_Kalin se je poleg zgodovine ukvarjal tudi z literaturo, glasbo ter zlasti z risanjem in bakrorezi. Napisal je in hkrati ilustriral celo vrsto zgodovinskih spisov posve\xc4\x8denih cesarju Leopoldu I. Snoval je tudi veliko zgodovinsko-rodoslovno delo o Habsbur\xc5\xbeanih s slikami vseh avstrijskih vladarjev, kakor tudi vseh mest, opatij, samostanov itd., hkrati z grbi mest, \xc5\xa1kofij in plemenitih dru\xc5\xbein.'